Jong onderwyseres dood aangetrefArgieffoto: Kent Williamson Die polisie in Noordwes ondersoek ’n saak van moord nadat die liggaam van ’n 25-jarige onderwyser vroeër vandeesweek naby Rustenburg aangetref is. Mmaphefo Matsemela, provinsiale LUR van onderwys, het Woensdag in ’n verklaring gesê die onderwyseres is Maandag vermoedelik by haar huis in die Magong-nedersetting verwurg. Volgens Matsemela was die slagoffer oorspronklik van die Makgobistad-nedersetting naby Mahikeng waar sy haar onderwysgraad by die Noordwes-Universiteit se Mahikeng-kampus in 2018 verwerf het. Sy het van 2019 klas in lewensoriëntering by die Makoba Secondary School gegee. “Dit is hartverskeurend om ŉ jong onderwyseres te verloor wat ŉ lang loopbaan in die onderwyssektor kon gehad het,” het die LUR gesê. “Hierdie tragiese voorval gebeur in ’n tyd wat ons land ’n stryd teen geslagsgebaseerde geweld voer. Dit is een sterfgeval te veel. As departement veg ons teen ŉ gemeenskaplike vyand genaamd Covid -19 en ons verwag nie om ons onderwysers op hierdie manier te verloor nie,” het Matsemela gesê. Die LUR het nou ’n beroep op die polisie gedoen om die skuldige aan die pen te laat ry. Maroela Media het ’n navraag aan die polisie gerig en wag op terugvoer.